Orbán nem mondott igazat Tiborczcal és az EU-pénzekkel kapcsolatban
A kormányfői vő az Eliossal technikailag valóban nem zsebelt be EU-pénzt, azt a számlát végül a magyar adófizetők állták, de alaposan kitömte a magyar állam az EU pénzén beszerzett, túlárazott Microsoft szoftverek és szolgáltatások megvásárlása kapcsán.
Felháborodottan kérte ki magának Orbán Viktor a finn miniszterelnök látogatásakor, hogy EU-s pénz került volna a vejéhez, Tiborcz Istvánhoz. És – mint mindig, amikor a családja közpénzből történő gazdagodása kerül szóba – ezúttal sem mondott igazat.  A találkozó utáni sajtótájékoztatón Orbán egy finn újságíró kérdésére fake newsnak nevezte, hogy veje, Tiborcz Istvánhoz EU-támogatás került volna. Ön nem mond igazat - mondta konkrétan a finn újságírónak, aki amúgy nem is hozzá intézte a kérdést.
Elios-ügyben meg is lehetne magyarázni Orbán határozott állítását, mert azokat a számlákat a kormány a lebukástól tartva, az OLAF-vizsgálat hatására visszavonta Brüsszelből, és a magyar adófizetőkkel fizettette ki. (Erre a miniszterelnök helyében nem lennék büszke, de lassan hozzáedződünk már, hogy az ő köreiben másképp viszonyulnak a közvagyonhoz meg a tisztességhez). Amúgy meg technikailag valóban nem kapott EU-pénzt, de a dolog eredetileg az önkormányzatoknak energetikai korszerűsítésre szánt EU-támogatások lenyúlásáról szólt.
2019. augusztus 3-án írtuk: "Az amerikai tőzsdefelügyelet nemrég közzétett jelentéséből vált bizonyossá, hogy a Microsoft-korrupció feltárását hivatalból üldözni hivatott rendőrség, valamint a Nemzeti Adó- és Vámhivatal (NAV) is vett szoftvereket. És kiderült az is: a NAV meg az ORFK nem csak szoftvereket vásárolt, hanem szolgáltatói szerződéseket is kötött, és ez utóbbiak között is volt olyan, amit kifogásolt a tőzsdefelügyelet. A szervezet szerint ugyanis volt olyan alvállalkozó, amely nem végzett érdemi munkát, mégis kifizették. A tőzsdefelügyelet nehezményezte azt is, hogy az egyik alvállalkozó bevonását maga a NAV kérte a Microsofttól. (Azt viszont nincs a jelentésben, és a szoftvercég valamint a NAV sem árulta el, hogy kik voltak az alvállalkozók.) Az amerikaiak pontatlansága miatt pedig nem lehet egyértelműen beazonosítani, mely tanácsadói szerződésről van szó. A tőzsdefelügyelet ugyanis két szerződésről beszél, míg a NAV honlapján háromnak van nyoma 2014-ből. Ugyanakkor tény, hogy éppen a problémásnak tűnő szoftverbeszerzéshez kapcsolódóan kötött tanácsadói szerződést kötött a NAV a Microsofttal bruttó negyven millió forintért. A Microsoft részéről a később távozott vezérigazgató, Papp István írta alá a szerződést. A NAV részéről pedig a szakmai teljesítésigazolásokat Orbán Viktor miniszterelnök vejének, Tiborcz Istvánnak a testvére, Tiborcz Péter főosztályvezető állította ki, a NAV KH Informatikai Fejlesztési Főosztály nevében. Tiborcz a beszerzések idején, 2014 nyara és 2015 tavasza között volt a NAV informatikai osztályvezetője volt. Tiborcz Péter a NAV-tól egyenesen a testvére, Tiborcz István tulajdonába tartozott HCS Experts informatikai céghez távozott.”  Az alapesetben 100 ezer forint körüli Office-licenceket a beszerzési árnál drasztikusan, olykor akár 200 százalékkal drágábban adták tovább a viszonteladók az állami ügyfeleknek – írtuk az esetről tavaly márciusban, arra is kitérve, hogy az árdrágítás nyomán a közvetítő cégek indokolatlan haszonhoz jutottak. Az így elért extraprofitból a kormányfő közelébe is jutott: Tiborcz István 2015-ben jelent meg tulajdonosként a HCS Experts nevű cégben, és abban az esztendőben az egyik Microsoft-viszonteladónak rendszeresen beszámlázó HCS megtáltosodott – az árbevétele megduplázódott, közel egymilliárd forintra nőtt, 2016-ban pedig Tiborcz István 389 millió forintot tudott osztalékként kivenni belőle. Fölmerült egy másik családtag érintettsége is: szintén a furcsa állami szoftverbiznisz nyomán nőtt hirtelen naggyá a korábban nyomtatópatronok adásvételével foglalkozó IMG Solutions, amely a 2015-ös évben megszázszorozta (!) a bevételét. A cég tulajdonosa és vezetője, Szentgyörgyi Gábor pedig ifj. Orbán Győző (a miniszterelnök öccse) birkózó sporttársa és barátja, valamint a kormányfő gyakori meccsnéző páholypartnere. A Microsoft akkori ügyvezetője nem cáfolta a kérdéses időszakban történt személyes találkozását Tiborcz István testvérével. Hát így (nem) kapott EU-s pénzeket Tiborcz István. (És tényleg csak dupla zárójelben: akad-e vajon rajtunk kívül másik EU-tagállam, ahol a közvélemény nem csak azt tűrné el szó nélkül, hogy a miniszterelnök vejéhez többszörösen bebizonyosodott, százmilliós-milliárdos nagyságrendű korrupciós ügyek kötődnek, hanem azt is, hogy amikor mindez szóba kerül, a kormányfő rendre a füllentésbe menekül?)
A teljes útszakasz átadása csak novemberre várható.
„Átadtuk a Kaposvárt az M7-es autópályával összekötő 67-es gyorsforgalmi út Somogyaszaló és Látrány közötti 26,4 kilométeres szakaszát. A november végéig 33,2 kilométeresre bővülő útszakasz jelentősen javítja Kaposvár és a Balaton közúti kapcsolatának minőségét, Somogy gazdasági lehetőségeit” – kürtölte világgá Facebook-oldalán Bíró Norbert, a Somogy megyei közgyűlés elnöke, s hasonlóképpen – „átadtuk az új 67-es út Látrány és Somogyaszaló közötti szakaszát!” – büszkélkedett a közösségi oldalon Szita Károly, Kaposvár polgármestere is, ahogyan a KESMA-hoz tartozó megyei lap, a Somogyi Hírlap is ekként tudósított a hétfői eseményről. Az ünnepélyes pillanatnál tízen – Mosóczi László közlekedéspolitikáért felelős államtitkár és Nagy Róbert Attila, a Nemzeti Infrastruktúra Fejlesztő Zrt. vezérigazgatója a mellett három kormánypárti országgyűlési képviselő, a megyei kormánymegbízott és polgármesterek – állnak a nemzeti színű szalag mögött. A világgá kürtölt hírből csak egyetlen, ám annál fontosabb részlet maradt ki: a Somogyaszaló és Látrány közötti 26,4 kilométeres szakasz messze nincs készen. Végigautóztunk az R67-es gyorsúton, melyen egyetlen, Somogybabod előtti 3,2 kilométeres részt kivéve a 2x2 helyett csak 2x1 sávon haladhat a forgalom. A többi cirka 23 kilométeren viszont gőzerővel dolgoznak: mindenütt unkagépekbe és útépítő munkásokba botlottunk – a forgalmat hol az egyik, hol a másik oldalra terelik –, sőt, találkoztunk babócsai közmunkásokkal, akik – állításuk szerint – mindennap oda-vissza 200 kilométert utaznak, hogy a padkák rendbehozatalán és az új aszfalt tisztításán dolgozzanak, s akik megjegyezték, más dél-somogyi településekről is hordják a közmunkásokat az útépítéshez. A teljes útszakasz amúgy csak novemberre készül el, ám – vélhetően a közelgő önkormányzati választások miatt – láthatóan az ünnepélyes átadás halaszthatatlannak bizonyult. (A 444 szúrta ki Gelencsér Attila fideszes honatya Facebook-oldalán, hogy a nemzetiszínű szalagra apró betűkkel azért ráírták: Részátadás...) Novemberre elvileg a 2x2 sáv is elkészül, majd következhet a közel 66 milliárdos építkezés következő üteme, a kaposfüredi elkerülő, a teljes út pedig 2022-re épül meg a látrányi elkerülő négysávosításával. A gyorsút amúgy a gyorsforgalmi út egyszerűsített paraméterű változata, melyen nincs leállósáv, s az utat körforgalmak is tagolják a különszintű csomópontok mellett.
Úgy tudjuk, még kedd reggel is hosszas vita volt az érintettek között, hogy mi a helyes megoldás.
Elálltak a tömeges és rendkívüli felmondástól Péterfy Kórház-Rendelőintézet és Manninger Jenő Országos Traumatológiai Intézet baleseti sebészei – értesült a Népszava. Erről nyilatkozatot tettek közé. Mint írták: „A korábbi levelünkben megfogalmazott, 2019. október 1-vel hatályba lépő azonnali hatályú tömeges felmondásunktól egyelőre elállunk. Ennek okai: 1. Kásler Miniszter Úrtól, illetve Csiki Zoltán helyettes államtitkár Úrtól 2019. szeptember 27-én megerősítést és ígéretet kaptunk, hogy a Magyar Traumatológus Társaság és Emberi Erőforrások Minisztériuma által közösen elkészített tervezet a 2019 őszi önkormányzati választások után kormányzati döntés elé kerül és a finanszírozás korrekciójára visszamenőleg, 2019. szeptember 1-jei dátummal sor kerül. 2. Intézetünk orvosai a Magyar Traumatológus Társaság tagjai, így elfogadjuk szakmai szervezetünk álláspontját. Eszerint 2019. október 31-ig haladékot adunk a szükséges kormányzati intézkedések megtételére. Bízunk abban, hogy a minisztériummal közösen elkészített tervezet az ígéreteknek megfelelően kedvező kormányzati elbírálásban részesül. Tevékenységünkkel kizárólag a magasszintű sérült betegellátás biztonságát tartjuk szem előtt. Manninger Jenő Országos Traumatológiai Intézet baleseti sebészei.” Lapunk úgy tudja: még ma reggel is hosszas vita volt az érintettek között, hogy mi a helyes megoldás. Végül a fenti nyilatkozat megfogalmazása mellett döntöttek. A Népszavának az érintettek még a hétvégén is arról beszéltek, hogy az elfogadhatatlan munkakörülmények és bérek miatt tarthatatlan a helyzetük.
Péterfy Kórház Manninger Jenő orvos Orbán Viktor egészségügy átadó Tiborcz István Kaposvár